Ο Λευκός Οίκος ζητά απ' την Κίνα να πιέσει τη Βόρεια Κορέα
ενώ η Πιονγκγιάνγκ ανακοινώνει σημαντική αναβάθμιση του πυρηνικού της προγράμματος
Ο εκπρόσωπος τύπου του Λευκού Οίκου, Ρόμπερτ Γκίμπς, ζήτησε από την Κίνα να πιέσει τη Βόρεια Κορέα να σταματήσει την «εμπόλεμη συμπεριφορά» της, όπως την χαρακτήρισε. Ο κύριος Γκίμπς ανέφερε την Τρίτη ότι το Πεκίνο έχει «υποχρέωση» να στείλει ένα τέτοιο μήνυμα στην Πιονγκγιάνγκ. Η Κίνα είναι ο βασικός διπλωματικός και οικονομικός υποστηρικτής της κατά τα άλλα εξαιρετικά φτωχής αυτής χώρας. Ο κύριος Γκίμπς τόνισε επίσης ότι η Ουάσινγκτον παραμένει αφοσιωμένη στην ασφάλεια της Νοτίου Κορέας, η οποία παραβιάστηκε κατά την πολύνεκρη ανταλλαγή πυρών με το Βορά την περασμένη εβδομάδα. Η Κίνα αντέδρασε στο επεισόδιο αυτό στην Κορεατική χερσόνησο, ζητώντας από τις ΗΠΑ, την Ιαπωνία, τη Βόρεια και Νότια Κορέα και την Ρωσία να στείλουν εκπροσώπους στο Πεκίνο στις αρχές Δεκεμβρίου για επείγουσες συνομιλίες προκειμένου να εκτονωθεί η ένταση στην περιοχή. Το ειδησεογραφικό πρακτορείο της Ιαπωνίας Κιόντο, επικαλούμενο διπλωματικές πηγές στο Πεκίνο, ανέφερε ότι ο Υπουργός Εξωτερικών της Κίνας, Ντάι Μπινγκούο, θα επισκεφθεί τη Βόρεια Κορέα μετά την Τετάρτη για να ζητήσει απ’ την Πιονγκγιάνγκ να συμμετάσχει στην προτεινόμενη συνάντηση. Η Βόρεια Κορέα ανακοίνωσε σημαντική αναβάθμιση του πυρηνικού της προγράμματος, μια εβδομάδα μετά την πραγματοποίηση επίθεσης σε νησί της Νοτίου Κορέας. Το κρατικό ειδησεογραφικό πρακτορείο της Βορείου Κορέας μετέδωσε την Τρίτη ότι η χώρα διαθέτει ένα νέο εργοστάσιο εμπλουτισμού ουρανίου με χιλιάδες ενεργούς φυγοκεντρωτές, καθώς και αντιδραστήρα ελαφρού ύδατος που βρίσκεται υπό κατασκευή. Η είδηση ανέφερε ότι και οι δύο εγκαταστάσεις έχουν σχεδιαστεί για ειρηνικούς σκοπούς. Η Βόρεια Κορέα αποκάλυψε αρχικά τα σχέδια της σε αμερικανό επιστήμονα που πραγματοποίησε επίσκεψη στη χώρα τον περασμένο μήνα. Ειδικοί αναφέρουν ότι το εργοστάσιο εμπλουτισμού ουρανίου μπορεί να γίνει το μέσο της Βορείου Κορέας για την παραγωγή πυρηνικών όπλων παράλληλα με το ήδη γνωστό πρόγραμμα πλουτωνίου που διαθέτει. Οι ισχυρισμοί της Βορείου Κορέας για τις νέες εγκαταστάσεις της δεν μπορούν να επαληθευτούν από ανεξάρτητη πηγή.